Reglementări privind alegerile prezindenţiale în state membre 

ale Uniunii Europene


ABSTRACT

· Alegerea preşedintelui se realizează fie prin sufragiu universal direct (Austria, Cipru, Finlanda, Franţa, Lituania, Polonia, Portugalia, Slovacia, Slovenia), fie indirect (Estonia, Letonia, Germania, Italia,  Ungaria).
· Cadrul de reglementare: Constituţiile statelor; legile privind alegerile prezidenţiale, codurile/legile electorale.

· Durata mandatului prezidenţial este cuprinsă între 4 ani (Letonia)  şi 7 ani (Italia).

· Mandatul prezidenţial poate fi exercitat, în mod consecutiv, de obicei pentru doi ani, cu excepţia Franţei, în a cărei legislaţie nu se prevede limitarea numărului de mandate.

· Condiţiile de eligibilitate sunt general valabile, în baza respectării drepturilor fundamentale ale oricărui cetăţean de a alege şi de a fi ales.  Candidaţii la alegerile prezidenţiale pot fi desemnaţi de către partidele politice, de către membrii Parlamentului, sau de către cetăţenii cu drept de vot, pe baza listelor de susţinere/adeziune.
· Campanii electorale propriu-zise nu se desfăşoară decât în statele în care alegerea preşedintelui se face prin vot direct; desfăşurarea lor este reglementată de legile electorale sau cele privind alegerile prezidenţiale. În cazul alegerilor prezidenţiale indirecte, partidele cele mai bine reprezentate în parlamentele naţionale îşi impun candidaţii pentru ocuparea fotoliului prezidenţial. 
· Componenţa listelor electorale, cât şi modul lor de întocmire şi autoritatea responsabilă pentru elaborarea şi gestionarea lor este diferită în cele două cazuri. În cazul statelor în care se desfăşoară alegeri directe, responsabilitatea pentru întocmirea listelor este de competenţa autorităţilor administrative locale. 

·  În statele în care se desfăşoară alegeri directe funcţionează birouri electorale; în statele în care se desfăşoară alegeri indirecte,  acestea sunt înlocuite, în general, de comisii electorale constituite la nivelul parlamentelor, durata lor de existenţă fiind aceeaşi cu durata procesului electoral.

· În ceea ce priveşte problema observatorilor externi, în acest moment al documentării, nu au fost identificate reglementări decât cu titlu de excepţie. În Lituania, spre exemplu, toate partidele şi organizaţiile politice pot să nominalizeze observatori pe lângă fiecare comisie electorală. În Portugalia, fiecare candidat are dreptul să nominalizeze un observator şi un supleant în secţiile de vot.

 I. Introducere

Statele membre ale Uniunii Europene se clasifică, după natura instituţiei şefului statului, în monarhii (Belgia, Danemarca, Luxemburg, Olanda, Spania, Marea Britanie, Suedia) şi republici (Austria, Bulgaria, Cehia, Cipru, Slovacia, Slovenia, Estonia, Finlanda, Franţa, Germania, Grecia, Irlanda, Italia, Letonia, Lituania, Malta, Polonia, Portugalia, România, Ungaria). 

La rândul lor, republicile pot fi de două categorii:

· republici în care preşedintele este ales prin sufragiu universal direct (Austria, Bulgaria, Cipru, Finlanda, Franţa, Irlanda, Lituania, Polonia, Portugalia, România; Slovacia, Slovenia);

· republici în care preşedintele este ales indirect (Cehia, Estonia, Letonia, Germania, Italia, Grecia, Malta, Ungaria).

În statele în care preşedintele este ales indirect, reglementările privind campania electorală prezidenţială, cele referitoare la birourile electorale, listele electorale, dar şi la observatori, au caracter de aplicabilitate foarte restrâns, principiile care le guvernează fiind, în general, cele de respectare a drepturilor şi libertăţilor constituţionale. 

Astfel, nu se desfăşoară campanii electorale propriu-zise, partidele cele mai bine reprezentate în parlamentele naţionale având cele mai mari şanse să-şi impună candidaţii pentru ocuparea fotoliului prezidenţial. 

De asemenea, atât componenţa listelor electorale, cât şi modul lor de întocmire şi autoritatea responsabilă pentru elaborarea şi gestionarea lor este diferită de cele din statele unde alegerea preşedintelui are loc prin scrutin universal direct.  

În privinţa birourilor electorale, acestea sunt înlocuite în general, de comisii electorale constituite la nivelul parlamentelor, durata lor de existenţă fiind aceeaşi cu durata procesului electoral, de la înregistrarea candidaţilor, până la anunţarea rezultatelor finale ale scrutinului.   

Studiul de faţă poate fi construit în funcţie de tipologia scrutinului electoral prezidenţial, pe două paliere de prezentare, fiecare dintre ele cu propriile caracteristici şi reglementări aplicabile:

1. State membre ale Uniunii Europene în care preşedintele este ales prin vot universal direct;

2. State membre ale Uniunii Europene în care preşedintele este ales indirect.      

II. STATE MEMBRE ALE UNIUNII EUROPENE ÎN CARE PREŞEDINTELE ESTE ALES PRIN VOT UNIVERSAL DIRECT
Austria

Durata mandatului 

Preşedintele Federal este ales direct de către cetăţenii Republicii care au dreptul la vot  prin vot secret, liber şi corect, pentru un mandat de şase ani (Articolul 60.5 din Constituţie). Dacă în cursa electorală este înscris un singur candidat, alegerile se prezintă sub formă de referendum
.  Mandatul Preşedintelui poate fi reînnoit o singură dată
 şi se încheie la expirarea acestuia sau la decesul Preşedintelui, în baza hotărârii Curţii Constituţionale, care dispune încetarea mandatului, prin referendum popular (art. 60 (6) BVG) sau în cazul condamnării pentru anumite infracţiuni care fac obiectul urmăririi penale.

Condiţii de eligibilitate 

Orice persoană eligibilă şi care a împlinit vârsta de 35 ani poate fi aleasă în funcţia de Preşedinte Federal. 



Cauze de ineligibilitate 

Membrii Guvernului sau reprezentanţii fostelor dinastii conducătoare, precum şi persoanele care au exercitat deja două mandate consecutive în calitate de Preşedinte Federal, nu pot fi aleşi în acestă funcţie.

Reglementarea campaniei electorale

Detaliile referitoare la procedura electorală sunt reglementate prin Legea privind alegerile prezidenţiale din 1971, publicată în Monitorul Oficial  federal [Bundesgesetzblatt, BGBl.] No. 57/1971, modificată prin Legea Federală privind alegerile, publicată în Monitorul Oficial nr 90/2003. 

Guvernul Federal face anunţul privind data alegerilor prezidenţiale. Anunţul  trebuie să cuprindă data alegerilor.

Candidaturile trebuie să fie depuse la autorităţile federale electorale nu mai târziu de 30 de zile înainte de ziua alegerilor. Fiecare candidatură trebuie să fie semnată de cel puţin 6000 de cetăţeni cu drept de vot. O sumă de 3600 euro trebuie să fie plătită în acelaşi timp. 

Autoritatea Electorală Centrală trebuie să anunţe imediat rezultatele alegerilor în Monitorul Oficial [Amtsblatt zur Wiener Zeitung]. În cazul în care alegerea nu este contestată, Cancelarul federal trebuie să anunţe rezultatele alegerilor în Monitorul Oficial federal, pentru a se putea convoca Adunarea Federală pentru investitura Preşedintelui ales.



Cipru
Durata mandatului
Preşedintele este atât şeful statului, cât şi şeful Guvernului. Preşedintele reprezintă Republica în toate funcţiile sale oficiale (articolul 36 - 46 din Constituţie). Vicepreşedintele este adjunctul şefului de stat
.
Mandatul Preşedintelui, ca şi cel al Vice-Preşedintelui, este de cinci ani. 
Condiţii de eligibilitate
Pentru funcţia de preşedinte sau pentru cea de vicepreşedinte poate candida orice persoană care îndeplineşte condiţiile prevăzute articolul 40 din Constituţie: să fie cetăţean cipriot, să aibă vârsta de 35 de ani, să nu fi suferit o condamnare pentru reacredinţă sau să se afle sub incidenţa  unei interdicţii ca urmare a unei infracţiuni de natură electorală, să nu sufere de o boală psihică.
Reglementarea campaniei electorale
Alegerea  preşedintelui şi vicepreşedintelui se realizează prin vot direct, prin sufragiu universal şi secret; alegerile au loc  în aceeaşi zi, dar pe liste separate (Articolul 39 din Constituţie). 

 Preşedintele şi vicepreşedintele sunt investiţi de către Parlament. În acest scop, Parlamentul se reuneşte în cadrul unei şedinţe solemne.

Finlanda
Durata mandatului
 
Preşedintele Republicii este ales prin vot popular direct. În mod normal, alegerile prezidenţiale au loc la fiecare şase ani
. (art.54-59 din Constituţia Finlandei). Aceeaşi persoană poate fi aleasă preşedinte doar pentru două mandate consecutive. Mandatul Preşedintelui ales începe şi se termină la data la care ar fi încetat de drept mandatul predecesorului său pe care l-a înlocuit.
În cazul în care Preşedintele decedează în timpul mandatului sau se află în stare de incapacitate permanentă, un nou preşedinte este ales, cât mai curând posibil.
Criterii de eligibilitate 

Preşedintele trebuie să fie cetăţean finlandez şi născut pe teritoriul Finlandei. Partidul care a primit cel puţin un mandat în precedentele alegerile parlamentare poate desemna un candidat la preşedinţie. Un candidat poate, de asemenea, să fie nominalizat prin strângerea a 20000 de semnături din partea cetăţenilor organizaţi într-o asociaţie în cadrul unei circumscripţii electorale.

 
Alegerea  Preşedintelui

Prima rundă de alegeri are loc în a treia duminică din luna ianuarie. Dacă unul dintre candidaţi obţine mai mult de jumătate din voturile exprimate (50% + 1), acesta este ales preşedinte. În caz contrar, un al doilea tur între cei doi candidaţi care au obţinut cele mai multe voturi în primul tur are loc două săptămâni mai târziu. Candidatul care obţine cele mai multe voturi este ales preşedinte. 

În caz de egalitate, alegerea Preşedintelui este stabilită prin tragere la sorţi. Guvernul confirmă rezultatul alegerilor şi, dacă este necesar, organizează tragerea la sorţi.

Franţa
Durata mandatului
În timpul celei de-a Cincea Republici şi de la amendamentul constituţional din 6 noiembrie 1962, aprobat prin referendumul din 28 octombrie 1962, preşedintele este ales prin sufragiu universal direct.  Până la acest referendum, preşedintele era ales de către Parlament
.
Referendumul din 24 septembrie 2000 a modificat durata mandatului prezidenţial. Conform Legii constituţionale nr. 2000-964 din 2 octombrie 2000
, aceasta s-a redus de la 7 la 5 ani, iar primele alegeri pentru un cincinat prezidenţial au avut loc în anul 2002. Nu există un număr limită de mandate, astfel că fostul preşedinte Chirac, care a fost ales pentru un septenat în 1995 şi pentru un cincinat în 2002, a putut candida din nou la alegerile din 2007.
Reglementarea campaniei electorale
Pentru alegerea preşedintelui, se pot organiza maxim două tururi de scrutin. Pentru a fi ales în primul tur, un candidat trebuie să obţină majoritatea absolută a voturilor exprimate. Numai doi candidaţi pot intra în al doilea tur de scrutin, deoarece persoana aleasă trebuie să obţină majoritatea voturilor exprimate, conform art. 7 din Constituţie. Aceştia sunt cei doi candidaţi care au obţinut cel mai mare număr de voturi în primul tur. În al doilea tur de scrutin, este ales candidatul care obţine majoritatea voturilor exprimate. Al doilea tur de scrutin are loc în a doua duminică după desfăşurarea primului.

De la Legea instituţională din 11 martie 1988 privind transparenţa financiară a vieţii politice, candidaţii trebuie să dea o declaraţie de avere la Consiliul Constituţional şi să se angajeze să dea o nouă declaraţie la sfârşitul mandatului. După ce controlează dacă sunt îndeplinite condiţiile de admisibilitate, Consiliul Constituţional stabileşte lista candidaţilor. După alegeri, el publică doar declaraţia de avere a candidatului ales.

Legea prevede un termen special, dar flexibil, pentru alegerile prezidenţiale. Acestea trebuie să aibă loc cu nu mai puţin de 20 de zile şi nu mai mult de 35 de zile înainte de expirarea mandatului preşedintelui aflat în exerciţiu. Campania electorală oficială începe în ziua în care lista candidaţilor este publicată în Jurnalul Oficial, cu cel puţin 15 zile înainte de data organizării primului tur de scrutin şi încetează la miezul nopţii, în ziua de vineri dinainte de data primului tur de scrutin. Se reia în ziua în care numele celor doi candidaţi aleşi în primul tur de scrutin sunt publicate şi încetează la miezul nopţii în ziua de vineri, dinainte de data organizării celui de-al doilea tur de scrutin. Campania oficială durează în total aproximativ 30 de zile.

În caz de deces, demisie sau de imposibilitate a exercitării funcţiei, constatată de către Consiliul Constituţional, preşedintele Senatului asigură interimatul, dar nu ocupă postul de preşedinte, ceea ce înseamnă că acesta nu trebuie să părăsească postul de preşedinte al Senatului. Noi alegeri pentru funcţia supremă trebuie organizate, nu mai repede de 20 de zile, dar nu mai târziu de 35 de zile. Datorită faptului că durata între cele două tururi de scrutin este de 15 zile, preşedintele Senatului nu poate exercita funcţia de preşedinte al statului mai mult de 50 de zile, perioadă în care nu are dreptul să dizolve Adunarea Naţională, să iniţieze schimbări constituţionale sau să ceară un referendum. Până în momentul de faţă, doar Alain Poher a trebuit să îşi asume această sarcină, cu ocazia demisiei lui Charles de Gaulle şi a decesului lui Georges Pompidou.

Campania electorală este finanţată în două moduri :

· prin finanţare publică, organizată conform Legii instituţionale nr. 62-1292 din 6 noiembrie 1962, modificată în 5 aprilie 2006, precum şi potrivit legilor instituţionale privind finanţarea partidelor politice din 1988, 1990 şi 1995 ;
· prin finanţare privată, provenită în principal de la partidele politice, dar şi de la diverse persoane fizice.

Fiecare candidat trebuie să păstreze actele contabile din campanie, care specifică originea venitului lor şi natura cheltuielilor. Candidaţii pot să nu-şi administreze personal conturile, însă trebuie să numească un responsabil financiar. Conturile trebuie prezentate Consiliului Constituţional în cele două luni următoare celui de-al doilea tur de scrutin pentru ca acesta să le poată controla.

Cheltuielile sunt plafonate la 13,7 milioane euro pentru candidaţii din primul tur şi la 18,3 milioane euro pentru cei din al doilea tur.  Fiecărui candidat i se decontează o sumă egală cu 5% din plafonul de cheltuieli permis, iar din 2001 se decontează 50% candidaţilor care obţin peste 5% din voturile exprimate în primul tur de scrutin. Acest decont nu poate fi mai mare decât cheltuiala pe care o raportează candidaţii. Reclamele televizate sunt interzise, dar fiecare candidat are un interval de timp alocat la televiziunea publică. Finanţarea campaniilor şi a partidelor este supervizată de o agenţie independentă.
Donaţiile de la persoanele fizice sunt limitate la 4.574 euro şi toate donaţiile egale sau care depăşesc 152,5 euro trebuie făcute prin cec. În 1995 au fost interzise donaţiile de la persoanele din mediul privat.

Condiţii de eligibilitate
Condiţiile pe care candidaţii la preşedinţia Franţei trebuie să le îndeplinească sunt :

· să aibă cetăţenie franceză ;

· să fie înregistraţi ca alegători şi să aibă cel puţin 23 de ani ;

· să-şi fi îndeplinit obligaţiile prevăzute de lege privind recrutarea militară (înaintea sfârşitului serviciului militar, candidaţii trebuiau doar să fie înrolaţi, fără să-şi fi completat în mod obligatoriu stagiul militar) ;

· candidaţii trebuie să adune semnăturile a 500 de reprezentanţi aleşi
 din cel puţin 30 de teritorii administrative franceze din afara Europei, dintre care nu mai mult de 10% trebuie să fie dintr-un singur teritoriu. Această procedură este denumită « prezentarea candidaţilor ». Ea este menită să elimine candidaţii mai puţin importanţi din cursa prezidenţială şi încurajează candidaţii cu susţinere la nivel  naţional ;

· candidaţii trebuie, de asemenea, să depună o declaraţie de avere cu două luni cel mai devreme şi cu o lună cel mai târziu înainte de data expirării mandatului Preşedintelui în exerciţiu, astfel încât să se asigure o transparenţă mai mare în viaţa politică. Această declaraţie priveşte bunurile personale ale candidatului ;

· conturile din campanie trebuie să ajungă la Consiliul Constituţional pentru audit în două luni de la data desfăşurării alegerilor.

O dată ce procedurile au fost îndeplinite, lista candidaţilor este stabilită de către Consiliul Constituţional. Jurnalul Oficial o publică apoi cu cel puţin 15 zile înainte de data desfăşurării primului tur de scrutin.  

Infracţiuni, contravenţii

Dacă legea este încălcată, sunt prevăzute pedepse de natură financiară şi penală. De aceea, candidaţii care depăşesc limita de cheltuieli permisă trebuie să plătească excedentul la trezorerie. Totuşi, acest fapt nu-i face ineligibili în procesul electoral.

Lituania

Durata mandatului

Preşedintele este ales pentru un mandat de 5 ani prin vot universal, egal, direct, secret şi liber exprimat. Numărul maxim de mandate este două, care pot fi şi consecutive (art. 78 din Constituţie).

Reglementarea campaniei electorale

Potrivit prevederilor capitolului VI din Legea privind alegerea Preşedintelui (1996), cu amendamentele ulterioare, principiile de bază ale campaniei electorale sunt stabilite de Comisia Electorală Centrală. 

În general, dacă nu se prevede altfel, numărul de zile de campanie electorală pentru alegerea preşedintelui Republicii este de 30, iar campania electorală se desfăşoară într-un mod prin care să nu încalce prevederile constituţionale şi legile Lituaniei.

Candidaţii la funcţia de preşedinte pot beneficia de serviciile mass-media în condiţii de deplină echitate, fără plată, pe toată perioada campaniei electorale. Durata emisiunilor electorale, difuzate pe posturile naţionale de radio şi televiziune, este aceeaşi pentru fiecare candidat, fiind stabilită în urma discuţiilor cu preşedinţii acestor instituţii.   

Utilizarea timpului stabilit prin lege poate fi făcută conform solicitărilor candidatului: fie prin apariţia personală în emisiunea electorală, fie a unei formaţiuni politice stabilite de către acesta sau prin alte modalităţi stabilite de şefii de campanie.

Disputele privind ştirile prezentate în campania electorală a candidaţilor sunt reglementate de Comisia electorală. La cererea candidatului sau a staff-ului de campanie, posturile de radio şi televiziune sau presa scrisă care difuzează sau publică un articol cu caracter defăimător despre acesta trebuie să difuzeze/publice dreptul la replică al candidatului până cel mai târziu cu 5 zile înainte de data alegerilor. 

Potrivit legii, este interzisă folosirea în campania electorală a funcţionarilor publici care îşi desfăşoară activitatea în administraţia de stat sau în instituţiile mass-media.
Campania electorală este finanţată din fonduri de stat, în mod similar modului de finanţare al partidelor politice, fiind egală pentru toţi candidaţii.
Sumele sunt vărsate în conturi speciale deschise la Banca Naţională. Modul de utilizare al fondurilor este verificat de Comisia electorală şi de Banca Naţională. Raportul pentru utilizarea fondurilor trebuie depus la Comisia electorală în maxim 15 zile de la data alegerilor.

Campania electorală se încheie cu 30 de ore înainte de ora de deschidere a secţiilor de vot. În ziua votului este interzisă expunerea materialelor electorale la o distanţă mai mică de 50 de metri de secţia de vot.

Organizarea, funcţionarea şi atribuţiile birourilor electorale

Alegerea preşedintelui este organizată şi coordonată de:

· Comisia Electorală Centrală;

· Comisiile electorale municipale şi orăşeneşti;

· Comisiile electorale districtuale. 

Membrii acestor comisii nu pot candida la funcţia de preşedinte şi nu pot face parte din staff-ul de campanie al unui candidat.
Comisia Electorală Centrală este instituţia supremă care asigură organizarea şi desfăşurarea alegerilor prezidenţiale. Este formată cu 45 de zile înainte de data alegerilor.

Este compusă din:

· preşedintele Comisiei;

· trei persoane cu studii superioare, care sunt alese dintr-un număr de 6 persoane desemnate de Ministerul Justiţiei; 

· trei persoane cu studii superioare, care sunt alese dintr-un număr de 6 persoane desemnate de Societatea Avocaţilor din Lituania.

Tragerea la sorţi a membrilor comisiei este organizată de preşedintele Parlamentului.

Plenul Parlamentului alege prin vot preşedintele Comisiei Electorale Centrale. Acesta este obligat să demisioneze din partidul politic din care face parte  sau să-şi suspende activitatea politică pe care o desfăşoară, dacă este cazul.  
Partidele şi mişcările politice, precum şi organizaţiile politice ale minorităţilor naţionale reprezentate în Parlament au dreptul de a nominaliza câte un singur candidat pentru componenţa Comisiei Electorale.  

Comisia Electorală îşi alege un vicepreşedinte şi un secretar din rândul membrilor propuşi, care nu reprezintă partide sau mişcări politice, organizaţii publice sau ale minorităţilor.

Comisia Electorală îşi încetează mandatul la data depunerii jurământului de către preşedintele nou-ales. 
Atribuţiile Comisiei Electorale
:

· distribuie formularele pentru întocmirea listelor permanente de alegători;

· înregistrează candidaturile la funcţia de preşedinte;

· stabileşte forma buletinului de vot şi a celorlalte documente utilizate în procesul electoral (urne, ştampile etc.);

· urmăreşte fondurile alocate candidaţilor;

· supervizează implementarea Legii privind alegerea preşedintelui;

· rezolvă contestaţiile privind candidaturile la funcţia de preşedinte, precum şi plângerile privind activitatea Comisiilor electorale municipale, orăşeneşti şi districtuale; 

· certifică şi publică rezultatele alegerilor;

· păstrează/arhivează documentele privind alegerile prezidenţiale;

· îndeplineşte alte funcţii specifice, potrivit prevederilor legii. 
Comisia Electorală Centrală nu poate interpreta prevederile Legii privind alegerea Preşedintelui. Atunci când este cazul, în situaţii deosebite, aceasta se poate adresa Parlamentului pentru amendarea legii în procedură de urgenţă.

Competenţele Comisiilor electorale municipale, orăşeneşti şi districtuale sunt similare celor ale Comisiei Electorale Centrale pentru aria lor de responsabilitate. 

Sunt formate cu 45 de zile înainte de data alegerilor. Numărul minim de membri ai acestor comisii este de 35. 

Reuniunile de lucru ale tuturor celor 3 comisii sunt publice. Membrilor comisiilor le sunt interzise activităţile electorale în sprijinul candidaţilor. Persoanele care încalcă această prevedere pot fi destituite din Comisia electorală.

Listele electorale

Listele electorale sunt completate, publicate, verificate şi corectate de către comisiile electorale municipale, orăşeneşi şi districtuale în urma contestaţiilor depuse. Aceste contestaţii se rezolvă în maxim 48 de ore.

Cetăţenii cu drept de vot sunt înregistraţi în listele permanente din zona de domiciliu: municipiu, oraş, district (care cuprinde zone rurale).

Dacă alegătorul îşi schimbă domiciliul după întocmirea listelor electorale, acesta poate depune o cerere pentru a fi luat în evidenţă pe lista electorală permanentă din noua zonă de rezidenţă. Comisia electorală locală trebuie să verifice dacă numele alegătorului a fost radiat din vechea listă de alegători.

Un alegător poate fi trecut pe o singură listă electorală. Dacă se constată faptul că numele unui alegător figurează pe două liste electorale, comisia electorală se adresează alegătorului, solicitându-i ca în termen de 5 zile să anunţe pe ce listă electorală doreşte să fie înregistrat. Dacă acesta nu răspunde solicitării, comisia electorală îl înregistrează pe cetăţeanul cu drept de vot pe lista de alegători considerată cea mai convenabilă pentru votant, informându-l despre acest fapt în termen de 3 zile. Decizia comisiei electorale nu poate fi contestată.

Potrivit legii electorale, nu există prevederi privind întocmirea de liste suplimentare.


Observatori externi, interni

Toate partidele şi organizaţiile politice pot să nominalizeze observatori pe lângă fiecare comisie electorală. Solicitările se fac în scris şi se înaintează:

-  Comisiei Electorale Centrale, pentru observatorii delegaţi pe lângă această structură;

- Comisiilor electorale municipale, orăşeneşti sau districtuale, pentru observatorii delegaţi în aria lor de competenţă;

  Observatorii delegaţi pot participa atât la activităţile comisiilor respective, cât şi în secţiile de votare. Contestaţiile acestora cu privire la deciziile comisiilor electorale, în cazul în care se prezumă încălcarea legii, se depun în scris şi sunt analizate de comisiile competente. Apelurile la deciziile primelor comisii sunt depuse la Comisia Electorală Centrală.

Infracţiuni, contravenţii


Legea privind alegerea Preşedintelui (1996), cu amendamentele ulterioare şi Legea privind înfiinţarea Comisie Electorale Centrale (2008) nu prevăd nici un fel de sancţiuni, cu excepţia excluderii din comisie a membrilor acestora, dacă desfăşoară activităţi electorale în ziua votului. 

   


Polonia
Durata mandatului
Potrivit Legii privind alegerea Preşedintelui din 27 septembrie 1990, modificată la 9 iunie 2000 şi republicată în Monitorul Oficial al Republicii Polonia nr. 47 din data de 12 iunie 2000
, preşedintele este ales prin vot universal, direct, secret pentru un mandat de 5 de ani, având posibilitatea să fie reales pentru încă un singur mandat (art. 8a).
Reglementarea campaniei electorale

Campania electorală va începe în ziua în care Preşedintele Sejm-ului decide asupra datei organizării alegerilor (art.76b). Desfăşurarea campaniei electorale va fi interzisă cu 24 de ore înaintea zilei organizării alegerilor şi în ziua alegerilor, până în momentul prezentării rezultatelor oficiale.

Condiţii de eligibilitate

Propunerile de candidaţi pentru alegerea Preşedintelui Poloniei trebuie să fie susţinute de cel puţin 100.000 de cetăţeni cu drept de vot conform listei cu susţinători (art. 40). Candidaţii la Preşedinţie trebuie să fie nominalizaţi nu mai târziu de cea de-a 45-a zi dinaintea zilei organizării alegerilor.

Organizarea, funcţionarea şi atribuţiile birourilor electorale

Comisia Electorală Naţională are următoarele atribuţii: veghează la respectarea dispoziţiilor legale privind alegerea Preşedintelui, înregistrează candidaturile care îndeplinesc condiţiile legale, comandă imprimarea buletinelor de vot, numeşte Comisiile Electorale de Circumscripţie, centralizează rezultatele alegerilor şi constată candidatul ales, face public rezultatul alegerilor şi îndeplineste orice alte obligaţii care îi revin potrivit legii (art. 9).
Comisia Electorală de Circumscripţie are următoarele atribuţii: supraveghează respectarea legii electorale în cadrul Comisiilor Electorale ale Secţiilor de Votare, asigură, în cooperare cu organele administraţiei locale buna desfăşurare a alegerilor, rezolvă întâmpinările referitoare la propria activitate, asigură distribuirea buletinelor de vot către Comisiile Electorale ale Secţiilor de Votare, centralizează rezultatul alegerilor şi îl înaintează Comisiei Electorale Naţionale împreună cu rezultatele alegerilor transmise de către Comisiile Electorale ale Secţiilor de Votare (art. 11).
Comisia Electorală a Sectiei de Votare are următoarele atribuţii: organizează şi supraveghează desfăşurarea alegerilor, supraveghează aplicarea legii electorale în timpul desfăşurării votului, centralizează rezultatul alegerilor şi îl distribuie către Comisia Electorală de Circumscripţie (art.13).
Infracţiuni, contravenţii (art. 88a-art.88k)
Strângerea de semnături pentru lista de susţinători a propunerilor de candidaţi pentru alegerea Preşedintelui contrar prevederilor stipulate în cadrul art.40 (vezi Condiţii de eligibilitate) precum şi desfăşurarea campaniei electorale în afara prevederilor art.76b (vezi Reglementarea campaniei electorale) vor fi pedepsite cu amendă.

Alte fapte care constituie contraveniţii şi sunt pedepsite cu amendă sunt:

· comunicarea rezultatelor sondajelor de opinie;

· organizarea de tombole şi loterii în timpul campaniei electorale;

· distribuirea băuturilor alcoolice în mod gratuit sau fără adaos comercial în timpul campaniei electorale;

· nerespectarea obligaţiei de către responsabilul financiar stabilit de către comisia electorală a partidului de a a transfera către o instituţie caritabilă excedentul de bani stranşi în timpul campaniei electorale.

Portugalia

Constituţia
 

Legea privind alegerea preşedintelui Republicii

Durata mandatului

Potrivit Constituţiei Portugaliei (art. 121), preşedintele Republicii este ales prin sufragiu universal, direct şi secret, pentru un mandat de 5 ani, de către toţi cetăţenii portughezi înregistraţi ca alegători pe teritoriul Portugaliei şi cetăţenii portughezi care au reşedinţa în străinătate. 

Condiţii de eligibilitate 

Orice persoană cu cetăţenie portugheză dobândită prin naştere, care deţine toate drepturile civile şi politice, este înscris în recensământul electoral, care a împlinit 35 de ani poate candida la funcţia de preşedinte. Nu au voie să candideze pentru obţinerea unui mandat prezidenţial persoanele care sunt funcţionari de stat sau funcţionari publici
. 

Este interzisă prin Constituţie depunerea candidaturii pentru un al treilea mandat consecutiv. 

Candidatura pentru funcţia de preşedinte poate fi propusă prin semnăturile a  minimum 7500 şi maximum 15000 de cetăţeni cu drept de vot. 

 Candidaturile se depun la Tribunalul suprem
, cu cel puţin 30 de zile înaintea datei fixate pentru desfăşurarea alegerilor.

Este desemnat preşedinte candidatul care obţine mai mult de jumătate din numărul voturilor valabil exprimate. În cazul în care nici unul dintre candidaţi nu obţine acest rezultat, este organizat un al doilea tur de scrutin, în termen de 21 de zile de la scrutinul precedent (Art. 126 din Constituţie şi Decretul Lege nr. 319/76).

Campania electorală

Preşedintele Republicii nu poate fi ales cu mai mult de două luni înainte de data ajungerii la termen a mandatului prezidenţial. De asemenea, alegerile prezidenţiale nu pot avea loc mai devreme sau mai târziu de 90 de zile de la alegerea membrilor Parlamentului portughez. 

Campania electorală pentru primul tur de scrutin începe cu 14 zile înainte de data scrutinului şi se termină cu 24 de ore înainte de ziua alegerilor (art.44). Pentru al doilea tur de scrutin, campania electorală debutează în ziua următoare publicării rezultatelor electorale de către Curtea Constituţională
 şi se încheie cu 24 de ore înaintea datei stabilite pentru desfăşurarea turului doi.

Toţi candidaţii au drepturi egale şi se bucură de tratament egal din partea autorităţilor publice şi entităţilor private în privinţa desfăşurării campaniei electorale.   

Organismele şi agenţiile de stat, persoanele juridice de drept public, de interes public, administraţia publică trebuie, în exercitarea atribuţiilor ce le revin, să menţină strictă neutralitate faţă de candidaţi şi partide politice. În această calitate, nu pot interveni direct sau indirect în campania electorală, nu pot săvârşi acte care ar aduce prejudicii sau ar sprijini un candidat sau ar aduce beneficii uneia dintre părţi, în detrimentul alteia.  

În timpul campaniei electorale nu pot fi impuse restricţii libertăţii de expresie, principiilor politice, sociale şi economice. În caz contrar, este angajată răspunderea penală sau civilă, după caz (art. 48). 

Libertatea de întrunire în scopuri electorale în timpul campaniei este guvernată de prevederile legilor privind libertatea de asociere, cu următoarele menţiuni:

· este aplicabil art. 2 (2) din Legea nr. 406/74 din 29 august în privinţa candidaţilor care desfăşoară întâlniri, demonstraţii, mitinguri, parade în locuri publice sau deschise publicului;

· defilările şi paradele pot avea loc la orice oră, în orice zi, în orice loc, cu condiţia menţinerii ordinii publice, fluenţei traficului, menţinerea desfăşurării activităţilor lucrative şi respectarea perioadei de repaus a cetăţenilor;

· traseul pe care va alea loc defilarea sau marşul, locul desfăşurării paradei sau a mitingului sunt aduse la cunoştinţa preşedintelui comisiei electorale naţionale;

· ordinul privind modificarea traseului sau a locului de desfăşurare a întrunirii este dat de autoritatea competentă, în scris, candidatului implicat şi, de asemenea, este comunicat comisiei electorale naţionale; 

· la utilizarea locurilor publice, candidaţii au acces în mod egal;

· prezenţa agenţilor de ordine se face numai la solicitarea candidaţilor, depusă organelor competente;

Propaganda electorală desemnează toate activităţile care promovează în mod direct o candidatură, activităţile candidatului, unui partid politic, publicarea textelor sau imaginilor care exprimă sau reproduc conţinutul activităţii sau acţiunilor acestora. 

Potrivit art. 52 al Legii privind alegerea preşedintelui, candidaţii sau reprezentanţii lor au dreptul la propagandă electorală, prin intermediul radioului şi televiziunilor publice şi private.

În timpul campaniei electorale pentru primul tur de scrutin, radiourile şi televiziunile trebuie să rezerve candidaţilor următorii timpi de antenă:

· Radioteleviziunea portugheză, pe toate canalele, inclusiv cele internaţionale şi staţiile private de televiziune: de luni până vineri – 15 minute, între orele 19.00 şi 22.00; sâmbăta şi duminica – 30 de minute, între orele 19.00 şi 22.00;

· Radiodifuziunea portugheză, în unde medii şi FM, în toate emisiunile regionale şi internaţionale: 60 de minute pe zi, câte  20 de minute în intervalele orare 7.00 şi 12.00, 12.00 şi 19.00, 19.00 şi 24.00;

· Staţiile private de radioemisie cu acoperire naţională, câte 60 de minute pe zi, 20 de minute în intervalul orar 7.00 şi 12.00 şi 40 de minute în intervalul orar 19.00 şi 24.00;

· Staţiile private de radioemisie cu acoperire regională, câte 30 de minute pe zi.
În campania electorală desfăşurată pentru al doilea tur de scrutin timpii de antenă stabiliţi pentru primul tur de scrutin se reduc cu 1/3.

Cu 5 zile înaintea deschiderii campaniei electorale, staţiile de emisie vor informa Comisia Electorală Naţională în legătură cu orarul de emisie. 

Staţiile de emisie TV şi radio sunt obligate să păstreze şi să arhiveze înregistrările emisiunilor corespunzătoare timpilor de antenă stabiliţi de lege pentru o perioadă de un an.

Art. 53 al legii stabileşte modul de alocare al timpilor de antenă. În ultima zi a campaniei electorale toţi candidaţii au acces câte 10 minute la emisiunile de profil realizate de Radiodifuziunea şi Radioteleviziunea portugheză, între orele 21.00 şi 24.00.  
Publicaţiile cotidiene sau cu o frecvenţă de apariţie mai mică de 15 zile, care doresc să găzduiască în paginile lor propagandă electorală, trebuie să informeze Comisia Electorală Naţională, cu cel puţin trei zile înainte de deschiderea campaniei electorale. Publicaţiile anterior menţionate trebuie să acorde tratament nediscriminatoriu diferitelor solicitări electorale şi în conformitate cu prevederile Decretului-lege nr. 85-D/75 din 26 februarie. 

Proprietarii de săli de spectacole sau alte incinte publice care îndeplinesc condiţiile de utilizare a acestora în campania electorală trebuie să declare la prefectul responsabil teritorial, cu zece zile înainte de deschiderea campaniei electorale, datele şi orele când aceste săli pot fi utilizate în scopuri electorale. În lipsa unor astfel de declaraţii, prefectul poate stabili anumite date când aceste săli vor fi reţinute pentru utilizarea lor în campania electorală, fără a prejudicia, însă, activitatea normală, programată, care are loc în aceste incinte. Timpul destinat utilizării acestor spaţii va fi distribuit între candidaţi, în mod egal.

În timp de 48 de ore de la deschiderea campaniei, prefectul va organiza întâlniri cu reprezentanţii candidaţilor angajaţi în campania electorală, pentru a-i informa în legătură cu datele şi orele în care aceste spaţii pot fi utilizate de către aceştia, cu respectarea principiului egalităţii şi imparţialităţii faţă de candidaţi.   

Afişajele electorale (art. 56)

Cu cel puţin 72 de ore înainte de debutul campaniei electorale, sunt stabilite spaţiile special destinate, în locuri vizibile, pentru afişajul de postere, fotografii, bannere, manifeste şi anunţuri. 

Este permisă utilizarea în comun sau schimbarea între candidaţi a locurilor de afişaj publicitar electoral sau a sălilor de spectacole necesare desfăşurării campaniei electorale.

Articolul 60 din lege prevede că propaganda electorală desfăşurată prin intermediul jurnalelor, emisiunilor de radio şi televiziune (publice sau private), afişajelor electorale, utilizarea sălilor de spectacole sau a spaţiilor publice este gratuită. 

Statul, prin intermediul Ministerului de interne, suportă cheltuielile electorale pe care le realizează televiziunile şi radiourile, astfel cum aceste cheltuieli sunt stabilite conform unei grile aprobate de minister cu cel puţin 6 zile înainte de deschiderea campaniei electorale. Această grilă este întocmită de către o comisie formată dintr-un reprezentant al Secretariatului tehnic pentru procesul electoral, un inspector general de finanţe şi un reprezentant al radioului sau televiziunii, după caz.

Proprietarii de spaţii destinate spectacolelor sau ai sălilor cu utilizare publică trebuie să menţioneze în declaraţia pe care o depun la prefecţii locali, preţul perceput pentru manifestările cu caracter electoral care vor avea lor în aceste spaţii, preţ care nu poate depăşi ¼ din valoarea sumelor încasate dintr-un spectacol propriu-zis. Acest preţ va fi aplicat în mod uniform tuturor candidaţilor. De asemenea, condiţiile de utilizare a acestor săli, vor fi aceleaşi pentru toţi candidaţii.

Prevederile referitoare la returnarea sumelor necesare propagandei electorale în presa scrisă nu se aplică publicaţiilor jurnalistice aflate în proprietatea partidelor politice.

Fără a prejudicia desfăşurarea campaniei, Comisia Electorală Naţională va prezenta la posturile naţionale de radio si televiziune, programe şi emisiuni de prezentare a importanţei alegerilor în viaţa statului, prezentare a procesului electoral şi a modalităţii de exprimare a votului.    

Din ziua publicării decretului care stabileşte data alegerilor, este interzisă propaganda politică electorală directă sau indirectă prin intermediul mijloacelor de publicitate.

Candidaţii au dreptul la instalarea unei linii telefonice în fiecare sediu districtual de campanie.

Închirierile

În perioada cuprinsă între ziua publicării decretului care stabileşte data alegerilor şi 20 de zile după alegeri, deţinătorilor de locuinţe şi spaţii libere le este permisă închirierea şi subînchirierea acestor spaţii pentru pregătirea şi desfăşurarea campaniei electorale. Proprietarii, deţinătorii, candidaţii sau părţile implicate în închiriere/subînchiriere sunt responsabili în mod solidar pentru prejudiciile cauzate.

Organizarea, funcţionarea şi atribuţiile birourilor electorale

Pentru alegerea preşedintelui este desemnată o circumscripţie electorală unică.

Procesul electoral privind alegerea preşedintelui este organizat şi coordonat de:

· Direcţia Generală de Administraţie Internă
;
· Comisia Electorală Centrală
;

· Comisia electorală generală, formată din:

· preşedintele Curţii Constituţionale, în calitate de preşedinte al comisiei;

· doi judecători ai Curţii Constituţionale, desemnaţi prin tragere la sorţi;

· trei profesori de matematică, desemnaţi de reprezentanţii Ministerului Educaţiei şi Culturii;

· secretarul Curţii Constituţionale, membru al comisiei, fără drept de vot.

Atribuţiile comisiei sunt prezentate în art. 107 -110 din lege. 

· Comisiile electorale districtuale, formate din:

· un magistrat judiciar desemnat de preşedintele tribunalului districtual, care va fi preşedintele comisiei;

· doi jurişti, desemnaţi de preşedintele comisiei;

· doi profesori, de preferinţă de matematică, care îşi desfăşoară activitatea în districtul respectiv, nominalizaţi de reprezentanţii Ministerului Educaţiei şi Culturii;

· şase preşedinţi de secţii de vot, desemnaţi de către prefect;

· un secretar fără drept de vot, desemnat de către preşedintele comisiei.

Atribuţiile comisiilor sunt prezentate în art. 99 – 104 din lege.

Direcţia Generală de Administraţie Internă
, instituţie centrală cu autonomie administrativă, are următoarele atribuţii
:

· planificare strategică şi politică legislativă;

· relaţii internaţionale;

· administrarea alegerilor.

În domeniul electoral, este învestită cu următoarele atribuţii:

· organizează şi acordă suport tehnic pentru desfăşurarea    referendum-urilor şi a proceselor electorale care au loc la nivel naţional, regional, local şi pentru Parlamentul European;

· asigură recensământul electoral, primeşte şi decide asupra plângerilor formulate de către cetăţeni în legătură cu datele recensământului;

· coordonează întocmirea buletinelor de vot necesare în diferite scrutine;

· organizează, menţine şi administrează baza electorală centrală de date;

· asigură statistica recensămintelor electorale, a alegerilor şi a altor sufragii, publică rezultatele electorale;

· face publice informaţiile în legătură cu rezultatele alegerilor;

· organizează înregistrarea cetăţenilor aleşi în organismele suverane, ale regiunilor autonome, puterilor locale şi pentru Parlamentul European;

· difuzează informaţii publice în legătură cu sistemele şi procedurile electorale;

· consiliază tehnic, la solicitarea organelor electorale administrative, a altor părţi interesate, în legătură cu procedurile recensământului electoral şi a procedurilor electorale sau de consultare;

· propune măsuri adecvate pentru participarea cetăţenilor în procesul de recensământ, electoral sau de consultare;

· efectuează studii cu privire la alegeri;

· propune şi organizează cursuri de formare pentru personalul local şi tehnocraţii implicaţi în administrarea proceselor electorale;

· acordă informare şi consiliere în materie electorală;

· cooperează cu autorităţile electorale din alte state şi acordă asistenţă tehnică pentru observatorii la alegeri. 

Autoritatea este condusă de un director general, asistat de trei directori. 

Listele electorale

Sunt distribuite secţiilor de votare cu cel mult două zile înainte de data alegerilor. Fiecare delegat al candidaţilor poate obţine o copie sau o fotocopie a acestor liste electorale. Listele electorale trebuie certificate şi confirmate de către Comisia de recensământ electoral. 

Aceste liste sunt elaborate de către Direcţia Generală de Administraţie Internă în colaborare cu comisiile de recensământ şi cuprind înscrierea datelor de identificare ale electorilor. Ele sunt actualizate şi expuse public periodic, în general cu un anumit interval de timp înaintea desfăşurării alegerilor sau referendum-urilor, pentru consultare şi eventuale contestaţii
. Neconformitatea datelor cu cele reale se modifică în maximum 5 zile de la semnalare.

Orice cetăţean care a împlinit 17 ani are dreptul de a iniţia procedurile de înscriere a sa în listele care conţin recensământul electoral, cu titlu provizoriu, în cazul în care nu există vreun impediment legat de capacitatea electorală
. În momentul împlinirii vârstei de 18 ani, persoana în cauză primeşte automat calitatea de alegător efectiv.

Nicio o listă electorală nu poate fi modificată cu 15 zile înainte de orice scrutin electoral sau referendum. 
Observatori

Fiecare candidat are dreptul să nominalizeze un observator şi un supleant în secţiile de vot. Observatorul şi supleantul desemnaţi de candidaţi nu trebuie să fie neapărat înscrişi în listele electorale unde vor supraveghea procesul de votare.

Cu douăzeci de zile înainte de data desfăşurării alegerilor, candidaţii sau mandatarii lor vor depune în scris la primăria sau comitetul administrativ municipal, la administraţiile oraşelor Lisabona şi Porto şi la administraţiile regionale, după caz, listele cu observatorii şi supleanţii desemnaţi pentru supravegherea procesului electoral. 

Toţi delegaţii şi supleanţii lor sunt obligaţi să se prezinte autorităţilor mai sus menţionate pentru a semna documentele care le vor fi eliberate şi pentru certificarea calităţii de observator în secţiile de vot. 

Infracţiuni, contravenţii

Sunt stipulate de lege în capitolul IV (ilicitul electoral), art. 117 - 157 împărţit în subcapitolele I – contravenţii şi infracţiuni de natură penală - şi subcapitolul II - infracţiuni disciplinare.

Dintre acestea, menţionăm:

· susţinerea, prin semnătură, a mai multor candidaturi se sancţionează cu închisoare de la 2 la 8 ani; în cazul dovedirii neglijenţei, pedeapsa cu închisoarea se aplică pentru o perioadă de 1 an;

· utilizarea în timpul campaniei electorale a numelui unui candidat sau a unor simboluri legate de candidatura sa, în scopul de a prejudicia imaginea acestuia sau de a-l insulta, se pedepseşte cu închisoare de până la 1 an sau amendă;

· difuzarea de către posturile de radio sau televiziune a unor emisiuni care sunt defăimătoare, injurioase, care aduc atingere instituţiilor democratice ale statului, care incită la ură, război sau violenţă se pedepseşte cu suspendarea drepturilor de antenă pentru o anumită perioadă de timp, în funcţie de gravitatea faptei sau de frecvenţa difuzării; răspunderea penală sau civilă este independentă de suspendarea drepturilor de antenă; suspendarea drepturilor unui post de radio sau televiziune de a emite, se face prin decizie a Curţii Constituţionale, la iniţiativa sau solicitarea Comisiei electorale naţionale sau a oricărui candidat ale cărui drepturi au fost încălcate, după solicitarea şi analiza copiei emisiunii difuzate;   

· împiedicarea libertăţii de asociere în scop electoral se pedepseşte cu închisoare de la şase luni la un an sau cu amendă;

· reuniunile, mitingurile sau marşurile ilegale se pedepsesc cu închisoarea de până la şase luni;

· violarea drepturilor proprietarilor de spaţii sau săli în care se desfăşoară activităţi de natură electorală se pedepseşte cu închisoare de până la şase luni sau cu amendă;

· furtul, distrugerea, aducerea materialelor de propagandă în stare inutilizabilă, în tot sau în parte, se pedepseşte cu închisoare de până la şase luni sau cu amendă;

· necontabilizarea costurilor şi utilizarea ilicită a sumelor destinate campaniei electorale se pedepseşte cu amendă aplicată de către Comisia electorală naţională;

· împiedicarea votului de către persoane investite cu autoritate în ceea ce priveşte procesul electoral,  se pedepseşte cu închisoare de până la doi ani sau amendă;

· pluralitatea de voturi se pedepseşte cu închisoare de la doi la opt ani;

· îngrădirea secretului votului se pedepseşte cu închisoare de până la şase luni;

· frauda electorală săvârşită de către un membru al secţiei de vot sau al unei comisii electorale se pedepseşte cu închisoare de la doi la opt ani;

· falsificarea listelor electorale, a buletinelor de vot, a altor documente utilizate în procesul de vot se pedepseşte cu închisoare de la doi la opt ani;

Slovacia

Durata mandatului

Preşedintele Slovaciei este ales prin vot universal, egal, direct, secret şi liber exprimat pentru un mandat de 5 ani (art. 101 alin 2 şi 6 din Constituţie).

Reglementarea campaniei electorale

Potrivit legii, campania electorală durează 15 zile şi ia sfârşit cu 48 de ore înainte de data prevăzută pentru alegeri. 

Pe perioada campaniei electorale, candidaţii au acces egal la mass-media. Posturile de radio şi televiziune naţionale trebuie să aloce o oră de program pentru fiecare candidat. Solicitările pentru planificarea perioadelor de apariţie radio/TV se primesc cu cel puţin 5 zile înainte de începerea campaniei electorale. 

Posturile de radio şi televiziune naţionale sunt obligate să separe emisiunile electorale de alte programe, anunţând publicul că prezintă un program politic plătit. 

Plata acestor programe se face de candidaţi/partide politice din sumele puse la dispoziţie de la bugetul de stat pentru campania electorală. 

Deţinătorii de licenţe radio-TV sunt obligaţi să asigure un echilibru de prezentare al candidaţilor, potrivit prevederilor Legii privind emisiunile Radio-TV. Emisiunile considerate discriminatorii la adresa unui candidat pot fi interzise în timpul campaniei electorale, potrivit legii. Acesta are posibilitatea solicitării unui drept la replică.

Rezultatele sondajelor de opinie pot fi făcute publice până cu maxim 72 de ore înaintea datei alegerilor.  

Manifestările electorale care se desfăşoară în apropierea secţiilor de votare, în ziua alegerilor, sunt interzise prin decizia Comisiei electorale de secţie.

Finanţarea campaniei electorale este asigurată de la bugetul de stat în limita sumei de 4 milioane coroane/candidat. Candidaţii pot beneficia de sponsorizări care trebuie declarate în scris Ministerului de finanţe. Potrivit legii, candidatul trebuie să declare atât suma primită, cât şi cea cheltuită din donaţii, în situaţia în care valoarea acestora depăşeşte 100.000 coroane.
Condiţii de eligibilitate

Dreptul de a candida îl are orice persoană care are cetăţenie slovacă şi a împlinit vârsta de 35 de ani. 

Potrivit prevederilor Constituţiei, candidaţii la preşedinţie pot fi propuşi în următoarele condiţii:

· de către cel puţin 15 membri ai Parlamentului;

· de către cetăţenii cu drept de vot, în baza unor liste de susţinere semnate de cel puţin 15.000 de persoane. 
Organizarea, funcţionarea şi atribuţiile birourilor electorale

Pentru organizarea alegerilor prezidenţiale se înfiinţează, potrivit legii, următoarele structuri:

· Comisia Electorală Centrală; 

· Comisia Electorală Districtuală;

· Comisia electorală de secţie.
Membru al unei comisii electorale poate fi numit orice cetăţean cu drept de vot, cu excepţia candidaţilor la preşedinţie. Aceştia sunt propuşi în scris de partidele politice, mişcările politice de orice fel sau coaliţiile de partide.

Comisia Electorală Centrală este constituită cu 55 de zile înainte de data alegerilor de către Parlament. Aceasta este formată din reprezentanţi ai partidelor politice cu reprezentare parlamentară, care sunt propuşi în scris. Prima reuniune a acestei comisii nu poate avea loc cu mai puţin de 30 de zile înaintea datei alegerilor şi este convocată de primul-ministru al ţării.

Pentru procesarea rezultatelor alegerilor, Comisia Electorală Centrală şi cea districtuală trebuie să conţină un corp de experţi special angajat în acest sens.
Principalele atribuţii ale Comisiei Electorale Centrale sunt următoarele:

· supravegherea îndeplinirii sarcinilor Comisiilor districtuale şi de secţie;

· stabilirea, împreună cu reprezentanţii Ministerului de Interne, a măsurilor necesare pentru buna desfăşurare a alegerilor prezidenţiale;

· stabilirea, împreună cu reprezentanţii Oficiului Naţional de Statistică, a modalităţilor de procesare şi prezentare a rezultatului votului;

· publicarea rezultatelor alegerilor.
Comisia Electorală Districtuală este compusă din reprezentanţi ai partidelor politice. Numărul minim de membri ai unei comisii este de 5.  

Principalele atribuţii sunt următoarele: 

· sprijinirea Comisiei Electorale centrale în îndeplinirea atribuţiilor sale;

· asigurarea desfăşurării procesului electoral în zona de competenţă;

· procesarea rezultatelor alegerilor din zona de competenţă şi expedierea lor către Comisia Electorală Centrală. 

În mod similar, Comisia electorală de secţie este formată din minim 5 membri, reprezentanţi ai partidelor politice.

Această comisie trebuie să asigure desfăşurarea corectă a procesului de votare, controlul buletinelor de vot şi ştampilelor, numărarea voturilor şi redactarea proceselor-verbale ale rezultatelor finale ale alegerilor, pe care le expediază Comisiei Electorale Districtuale.

Listele electorale

Listele permanente de alegători sunt întocmite de Consiliile locale din cadrul administraţiei publice. 

Listele suplimentare sunt întocmite doar în două situaţii:

–  liste cu persoanele încadrate în structurile militare care se află dislocate în alte localităţi decât cele de reşedinţă;  
Aceste liste au valabilitate de 1-2 zile, în funcţie de numărul de zile stabilit pentru votare, conform prevederilor legii electorale şi sunt întocmite sub coordonarea primarului localităţii în care se află bazele militare. 

Comisia electorală trebuie să se asigure că aceste persoane sunt scoase din listele permanente de alegători din localităţile de reşedinţă.

– liste cu persoanele care au cetăţenie slovacă, dar au reşedinţa în străinătate;

Aceste persoane pot vota pe liste suplimentare, dacă la data alegerilor se află pe teritoriul Slovaciei.


    Persoanele cu drept de vot care sunt înscrise în listele electorale permanente pot să-şi exercite acest drept în baza cărţii de alegător.

Observatori externi, interni

Nu există prevederi în acest sens.
Cu toate acestea, organizaţiile neguvernamentale slovace au elaborat o metodologie de supervizare a mass-media în perioada campaniei electorale şi în ziua alegerilor prezidenţiale/parlamentare
. 

Infracţiuni, contravenţii

Candidaţii care depăşesc suma maximă permisă pentru cheltuieli sunt amendaţi cu 10% din valoarea sumei cu care au fost depăşite cheltuielile. 

De asemenea, Ministerul de finanţe poate impune amendarea cu 66.500 de euro a unui candidat care nu-şi îndeplineşte obligaţiile legale de cheltuire şi declare a sumelor primite din donaţii. 

Slovenia

Durata mandatului

Preşedintele este ales prin vot direct şi secret pentru un mandat de 5 ani. Numărul maxim de mandate este de două, care pot fi consecutive (art. 103 din Constituţie).

Reglementarea campaniei electorale

Durata campaniei electorale este stabilită, conform legii, la 30 de zile.

Legea nu prevede o limită pentru sumele cheltuite de partidele politice în campania electorală. Acestea au dreptul de a obţine fonduri de la bugetul de stat dacă la ultimele alegeri parlamentare au obţinut cel puţin 1% din numărul de voturile valabil exprimate la nivel naţional, iar candidaţii lor au obţinut voturi în 3/4 din circumscripţiile electorale. Alianţele formate din 2 partide au dreptul de a obţine fonduri de la bugetul de stat dacă la ultimele alegeri au obţinut 1,2% din numărul de voturi valabil exprimate la nivel naţional sau au obţinut 1,5%, dacă alianţele au fost formate din 3 sau mai multe partide, iar candidaţii lor au obţinut voturi în 3/4 din circumscripţiile electorale.  

De exemplu, pentru alegerile din anul 2000, sumele alocate partidelor politice pentru campania electorală au reprezentat 0,017% din valoarea Produsului Intern Brut pe anul 1998
.

Condiţii de eligibilitate

Potrivit art. 103 alin 4 din Constituţie, orice persoană care are cetăţenie slovenă şi a împlinit vârsta de 18 ani are dreptul de a candida la funcţia de preşedinte.

Potrivit Legii electorale, candidaţii la preşedinţie trebuie să depună o listă de adeziune semnată conform uneia din următoarele situaţii:

– 10 deputaţi, membri ai Adunării Naţionale;

– 3000 de persoane cu drept de vot şi sprijinul unuia sau mai multe partide politice/semnătura a 3 deputaţi;

– 5000 de persoane cu drept de vot. 

Fiecare partid politic poate susţine un singur candidat. Lista cuprinzând toţi candidaţii la alegerile prezidenţiale trebuie să fie prezentată Comisiei Electorale a Republicii, cel mai târziu cu 25 de zile înainte de data fixată pentru desfăşurarea alegerilor.
Organizarea, funcţionarea şi atribuţiile birourilor electorale

Conform prevederilor Codului Electoral, membrii Comisiei Electorale a Republicii sunt numiţi pentru o perioadă de 4 ani.  

Celelalte două comisii electorale sunt Comisiile electorale teritoriale şi Comisiile electorale locale.

Pentru regiunile în care locuiesc preponderent minorităţile maghiară şi italiană, comisiile electorale teritoriale sunt stabilite prin procedură specială.
Fiecare comisie electorală este formată din cel puţin 11 membri. Membrii Comisiei Electorale a Republicii sunt numiţi în şedinţă a Parlamentului. Aceasta se compune dintr-un preşedinte, 5 membri şi supleanţii acestora. Preşedintele şi adjunctul său sunt judecători ai Curţii Supreme. Doi membri şi 2 supleanţi trebuie să fie numiţi din rândul experţilor juridici, iar restul de 3 membri şi 3 supleanţi sunt numiţi la propunerea grupurilor parlamentare, ţinând cont de numărul de mandate obţinute de partidele politice în cadrul alegerilor parlamentare. 

În cadrul comisiilor electorale teritoriale şi locale în care locuiesc comunităţi ale minorităţilor naţionale trebuie să fie ales cel puţin un membru al fiecărei comunităţi.
Potrivit art. 37 din Codul electoral, atribuţiile Comisiei Electorale a Republicii sunt următoarele:

· asigurarea legitimităţii alegerilor prezidenţiale sau parlamentare şi aplicarea uniformă a Legii electorale la nivelul întregii ţări;

· coordonarea şi controlul activităţii desfăşurate de comisiile electorale teritoriale şi locale;

· stabilirea unor standarde comune tuturor secţiilor de votare la nivelul ţării (materiale de propagandă, buletine de vot, cabine de vot, ştampile de vot etc.);
· organizarea comisiilor de votare constituite la nivelul misiunilor diplomatice şi consulare din străinătate;
· anunţarea rezultatelor finale ale alegerilor.

Listele electorale

Structurile autorităţilor locale răspund pentru întocmirea listelor permanente de alegători.  

În eventualitatea sesizării unor inadvertenţe, candidaţii, partidele politice sau cetăţenii cu drept de vot se pot adresa Comisiilor centrale teritoriale. Comisia Electorală a Republicii are competenţa de a schimba sau anula hotărârile Comisiilor electorale teritoriale, conform legii electorale. 

Observatori externi, interni

Nu există prevederi privind acreditarea de observatori.

Infracţiuni, contravenţii

Potrivit legii, sunt considerate contravenţii, care se sancţionează cu amendă, următoarele fapte:

· depăşirea perioadei de campanie electorală, care trebuie se încheie cu 24 de ore înainte de ziua votului;

· desfăşurarea de propagandă electorală în zonele centrelor de votare, în ziua votului;

· refuzul de a părăsi secţia de votare, după exercitarea dreptului de vot, la solicitarea preşedintelui secţiei;

· perturbarea liniştii publice în secţiile de votare.

Sunt considerate infracţiuni, care se sancţionează cu amendă sau închisoare de până la 30 de zile, următoarele fapte:

· introducerea de arme de foc sau arme albe în secţiile de votare;

· mobilizarea unor structuri de poliţie sau militare în zona secţiilor de votare, fără acordul preşedintelui secţiei sau comisiei electorale locale.

II.  STATE MEMBRE ALE UNIUNII EUROPENE ÎN CARE PREŞEDINTELE ESTE ALES INDIRECT
Estonia

Baza legală de reglementare

Constituţia

Legea privind alegerea Preşedintelui Republicii
 
Reglementări privind angajarea Televiziunii Naţionale Estoniene şi a Radioului Naţional în campania electorală pentru alegerea membrilor parlamentului şi a preşedintelui

Durata mandatului

Articolele 79 şi 80 din Capitolul 5 al Constituţiei Estoniei reglementează modul de alegere al preşedintelui şi durata mandatului. 

Preşedintele Estoniei este ales prin vot secret de către membrii Parlamentului unicameral (Riigikogu), prin întrunirea unui procent de 2/3 din voturile parlamentarilor. Pot fi organizate maximum trei tururi de scrutin. Dacă preşedintele nu a fost ales nici în cel de-al treilea tur de scrutin, este înfiinţată o comisie electorală alcătuită din membrii Parlamentului (101) şi reprezentanţi ai Consiliilor administraţiei publice locale. 

Durata unui mandat este de 5 ani. 

Funcţia de preşedinte nu poate fi îndeplinită de aceeaşi persoană pentru mai mult de două mandate consecutive.  

Condiţii de eligibilitate

Legea privind alegerea preşedintelui Republicii (1996) stipulează la art. 2 că orice persoană care a dobândit prin naştere cetăţenia estoniană, care a împlinit vârsta de 40 de ani poate fi desemnată candidat la funcţia de preşedinte, cu excepţia cazului în care a îndeplinit această funcţie pentru două mandate consecutive.

Reglementarea campaniei electorale
Art. 4 din Legea privind alegerea preşedintelui Republicii prevede că alegerile pentru funcţia de preşedinte sunt organizate de Comisia Electorală Naţională (CEN)
. 

Înregistrarea candidaţilor începe cu patru zile înainte de data desfăşurării  primului tur de scrutin şi se încheie cu două zile înainte de data organizării primului tur de scrutin. Persoana care nominalizează un candidat trebuie să depună la CEN o aplicaţie care trebuie să conţină:

· numele şi prenumele candidatului;

· anul, ziua şi data naşterii candidatului;

· numele şi semnătura persoanei care face nominalizarea;

· data depunerii aplicaţiei.

De asemenea, aplicaţia va conţine: 

· consimţământul persoanei nominalizate pentru a candida la funcţia de preşedinte cu semnătura sa olografă şi confirmarea că aceasta îndeplineşte condiţiile prevăzute de lege pentru a candida la funcţia de Preşedinte al Republicii, precum şi data completării acestor referinţe;

· documente care certifică faptul că persoana nominalizată este cetăţean estonian prin naştere.

Candidaţii sunt înregistraţi de către CEN în ordinea propunerilor. După înregistrare, nu mai este permisă nicio modificare în lista candidaţilor, cu excepţia situaţiei decesului unui candidat sau a prezentării unui document care dovedeşte că persoana nominalizată nu îndeplineşte condiţiile privind cetăţenia sau a îndeplinit deja două mandate succesive de Preşedinte al Republicii.   

În Estonia, perioada alegerilor prezidenţiale este împărţită, potrivit reglementărilor legale în vigoare, în şase subdiviziuni:

(1) - perioada preelectorală;

(2) - perioada de depunere a candidaturilor;

(3) - perioada campaniei electorale;

(4) - ajunul alegerilor;

(5) - perioada votării;

(6) - numărarea voturilor şi publicarea rezultatului alegerilor.

Alegerile prezidenţiale se pot desfăşura în intervalul cuprins între 60 de zile înainte de expirarea mandatului şi 10 zile după expirarea mandatului prezidenţial. Alegeri extraordinare pot avea loc în termen de 40 de zile de la încetarea înainte de termen a exercitării funcţiei de preşedinte, în situaţii speciale prevăzute de lege: încetare prematură a mandatului, declararea de către Curtea Supremă a incapacităţii de exercitare a mandatului sau situaţia în care comisia electorală eşuează în alegerea preşedintelui.

Cheltuielile pentru organizarea alegerilor sunt suportate din bugetul de stat (art. 5 al Legii privind alegerea preşedintelui).
Nominalizarea unui candidat se face de către cel puţin 1/5 din numărul parlamentarilor (art. 15 al Legii pentru alegerea preşedintelui) sau, în cazul în care este necesară comisia electorală, de către cel puţin 21 de membri ai acesteia
.  La ultimele alegeri prezidenţiale, care au avut loc în anul 2006, numărul membrilor comisiei electorale a fost 345.
Listele electorale
Listele electorale cuprind numele membrilor parlamentului sau, dacă este necesară comisia electorală, numele membrilor acesteia.
Organizarea alegerilor şi comisia responsabilă pentru validarea alegerilor

Preşedintele Parlamentului sau preşedintele comisiei electorale sunt persoanele care conduc şedinţa în care se desfăşoară procesul electoral. În cazul în care preşedintele parlamentului candidează pentru funcţia de preşedinte al statului, procedura de vot este condusă de către cel mai în vârstă membru al parlamentului prezent la şedinţă. 

Formatul standard al procedurii de vot este stabilit de către Comisia Electorală Naţională. Înainte de votul propriu zis, preşedintele CEN prezintă procedura de vot şi procedura de verificare a rezultatelor votului. Orice membru al parlamentului sau comisiei electorale are dreptul de a formula întrebări preşedintelui CEN în legătură cu procedura de vot, de verificare a rezultatelor votului sau privind rezultatele scrutinului. Votul este acordat candidaţilor pe o listă în care aceştia sunt nominalizaţi în ordine alfabetică. Plicul care conţine votul fiecărui elector este înmânat CEN, care, după aplicarea sigiliului comisiei, introduce plicul, în urna de vot. Înainte de numărarea voturilor, orice membru al parlamentului sau al comisiei electorale are dreptul de a formula în scris contestarea corectitudinii procedurii de vot. Această notificare se depune la CEN, care o analizează după încheierea procedurii de vot şi adoptă, în acest sens o decizie motivată pe care o comunică electorilor. În cazul în care procedura de vot a fost încălcată, votul se repetă. 

CEN este responsabilă pentru numărarea voturilor, proces care este public şi se desfăşoară imediat după încheierea procesului de votare şi comunicarea rezoluţiei privind contestarea corectitudinii procedurii de vot, dacă este cazul. 

Comisia Electorală Naţională are, pe lângă competenţele prezentate anterior, următoarele atribuţii:

· în conformitate cu listele în care sunt înscrişi membrii parlamentului, verifică numărul alegătorilor;

· în baza numărului de voturi existent în urnă, verifică numărul alegătorilor care au participat la scrutin;

· verifică numărul voturilor nule (mai mulţi candidaţi votaţi sau ale căror plicuri nu conţin buletine de vot);

· verifică numărul buletinelor care nu conţin un marcaj de vot în dreptul candidaţilor; 

· verifică numărul voturilor obţinute de fiecare candidat în parte.

Rezultatele votului sunt comunicate de către preşedintele CEN.

Orice alegător poate formula în scris o contestaţie în legătură cu încălcarea procedurilor de verificare a rezultatelor votului. În această situaţie CEN analizează plângerea şi adoptă o decizie motivată pe care o comunică electorilor. În cazul în care procedura de verificare a rezultatelor votului a fost încălcată, CEN reia numărătoarea voturilor. 

După încheierea procedurii de vot şi numărarea voturilor, Comisia Electorală Naţională adoptă o decizie referitoare la rezultatele alegerilor, decizie care intră în vigoare imediat după semnarea acesteia.

Potrivit Legii pentru alegerea membrilor parlamentului, Comisia Electorală Naţională
 este formată din:

· un judecător al unei Curţi de primă instanţă desemnat de către preşedintele Curţii Supreme;

· un judecător al unei curţi de apel desemnat de către preşedintele Curţii Supreme;

· un consilier al ministrului  justiţiei, numit de către ministru;

· un reprezentant al Oficiului Naţional de Audit, numit de către auditorul general;
· un procuror numit de către procurorul general;

· un reprezentant al cancelariei parlamentului numit de către secretarul general al instituţiei;

·  un reprezentant al cancelariei de stat (instituţie aflată în structura guvernului), numit de către secretarul de stat; 

Mandatul membrilor CEN este de 4 ani. Nominalizarea noilor membrilor pentru  CEN se face cu minimum 10 zile înainte de data încetării mandatului vechilor membri. Preşedintele şi vicepreşedintele CEN sunt aleşi de către şi dintre membrii CEN, la prima şedinţă a Comisiei, care nu poate avea loc mai târziu de şapte zile de la începerea exercitării mandatelor membrilor.   

Atribuţiile sale sunt şi acelea de a verifica rezultatele proceselor de vot desfăşurate pe întregul teritoriu al statului, asigurarea uniformităţii proceselor de vot desfăşurate la nivelul parlamentului, asigurarea consultanţei pentru alte comisii electorale, exercitarea controlului asupra activităţii acestora şi îndeplinirea altor sarcini ce decurg din prevederile legale.    

Comisia Electorală Naţională îşi stabileşte propria procedură de lucru şi reglementează următoarele aspecte:

· procedura de nominalizare şi înregistrare a candidaţilor;

· formatul standard privind aplicaţiile pentru înregistrarea candidaţilor, a listelor de candidaţi în districtele electorale, a listelor la nivel naţional etc;

·  formatul standard al listelor electorale;

· procedura de vot aplicată cetăţenilor estonieni aflaţi în alte state;

· procedura de desfăşurare a alegerilor, de verificare a rezultatelor votului şi a rezultatelor electorale;

· formatul standard al buletinelor de vot;

· formatul standard al înregistrării rezultatelor scrutinului şi a rezultatului electoral;

· statutul observatorilor;

· procedura de alocare a fondurilor pentru organizarea alegerilor.
În exercitarea atribuţiilor sale, Comisia Electorală Naţională adoptă rezoluţii care intră în vigoare imediat după semnarea lor de către preşedintele autorităţii. Regulamentele, rezoluţiile şi instrucţiunile Comisiei Electorale Naţionale sunt obligatorii pentru comisiile electorale regionale sau cele districtuale.   

Principiile care stau la baza angajării televiziunii şi radioului publice în campaniile electorale

Potrivit Regulamentului pentru angajarea televiziunii naţionale şi a radioului naţional estoniene în campania electorală pentru alegerea membrilor parlamentului şi preşedintelui
, fiecare candidat la funcţia de preşedinte poate participa la trei tipuri de emisiuni puse le dispoziţie de mass-media naţionale: prezentarea programelor politice, publicitate politică şi dezbateri politice. Campania electorală încep cu prezentarea programelor politice şi continuă cu dezbaterile electorale. 
Publicitatea politică este difuzată pe toată durata campaniei. Candidaţii au acces în mod gratuit la timpii de antenă TV (cu o durată de până la 2 ore), libertatea de a înregistra sau prezenta live şi în mod gratuit programe de prezentare cu o durată de până la 20 minute. Fiecare candidat la funcţia de preşedinte poate cumpăra timpi de antenă pentru difuzarea reclamelor publicitare cu o durată de până la 3 minute în condiţiile stipulate de lege
 şi poate participa la dezbateri politice. În Estonia sunt organizate trei dezbateri politice de câte 90 de minute, moderate de specialişti sau de jurnaliştii televiziunii naţionale. 

Candidaţii independenţi la preşedinţie au acces la emisiunile TV în aceleaşi condiţii ca reprezentanţii partidelor, diferenţa fiind reprezentată de durata timpilor de antenă, în cuantum de până la 1 oră faţă de cele 2 ore alocate candidaţilor reprezentanţi ai partidelor politice. 

Cu privire la accesul candidaţilor la radioul naţional, fiecare candidat are dreptul de a participa în două tipuri de emisiuni dedicate campaniei electorale: publicitate politică şi prezentare electorală. 

Germania 
Constituţia

Durata mandatului

Durata mandatului preşedintelui este de 5 ani şi poate fi reînnoit o singură dată (Constituţia, cap 5, art. 54 (1), Legea electorală federală, Regulamentul electoral federal).

Preşedintele Germaniei este ales, fără dezbatere, de către Convenţia Federală, formată din membrii Camerei Reprezentanţilor (Bundestag) şi un număr egal de membri aleşi de parlamentele Landurilor, pe baza principiului reprezentării proporţionale. Convenţia Federală este un organism special înfiinţat potrivit Constituţiei, a cărei unică atribuţie este aceea de alege preşedintele Germaniei.
Convenţia Federală se întruneşte pentru alegerea preşedintelui, la convocarea Preşedintelui Bundestag-ului, în termen de maximum 30 de zile înainte de expirarea mandatului prezidenţial sau, în cazul încetării premature a exercitării funcţiei de preşedinte, nu mai târziu de 30 de zile de la încetarea acesteia. Preşedinte al Convenţiei federale este preşedintele Bundestag-ului. 

Candidatul care obţine votul majorităţii membrilor Convenţiei Federale este desemnat preşedinte. Dacă după organizarea a două tururi de scrutin nici un candidat nu obţine majoritatea, va fi desemnat preşedinte candidatul care obţine cel mai mare număr de voturi în al treilea tur de scrutin.   

Criterii de eligibilitate

La funcţia de preşedinte poate candida orice cetăţean german care are drept de vot pentru alegerile parlamentare privind Bundestag-ul şi care a împlinit vârsta de 40 de ani.

Reglementarea campaniei electorale
Nominalizarea candidaţilor la funcţia de preşedinte al ţării, se poate face de către oricare membru al Convenţiei Federale
. De obicei, candidaţii sunt nominalizaţi de reprezentanţii partidelor politice.  Pentru alegerea preşedintelui ţării nu există campanie electorală.

Reprezentanţii landurilor desemnaţi delegaţi în Convenţia Federală pentru alegerea preşedintelui statului sunt aleşi de către parlamentele landurilor, în baza principiului reprezentării proporţionale şi a listelor cu nominalizările făcute de grupurile parlamentare. Delegaţii pot să nu fie membri ai parlamentelor locale. Persoanele desemnate ca delegaţi pot să refuze sau să accepte delegarea în termen de două zile. La fel ca şi membrii Bundestag-ului, se bucură de imunitate parlamentară.

Organizarea, funcţionarea şi atribuţiile birourilor electorale

Convenţia Federală (Bundesversammlung) este structura specială a sistemului instituţional german, care este creată doar pentru alegerea preşedintelui ţării
. La ultimele alegeri, din 23 mai 2009, aceasta a fost compusă din 1224 de persoane. 

Listele electorale

Nu este cazul.
Observatori externi, interni

 Nu este cazul.

Infracţiuni, contravenţii

Potrivit prevederilor legale, este considerată contravenţie refuzul nejustificat al unei persoane de a ocupa postul în care a fost numit în cadrul Convenţiei Federale. Sancţiunea prevăzută este amenda.

Italia

Durata mandatului 
Preşedintele Republicii este ales pe o perioadă de 7 ani de către Parlamentul reunit în şedinţă comună. Constituţia italiană nu face nici o precizare cu privire la numărul mandatelor ce pot fi deţinute de aceeaşi persoană.
Reglementarea alegerilor

Cu 30 de zile înainte de expirarea mandatului Preşedintelui Republicii, Parlamentul se reuneşte în şedinţă comună împreună cu reprezentanţii regionali pentru alegerea unui nou preşedinte.

În cazul  în care Parlamentul este dizolvat, alegerile vor avea loc în termen de 15 zile de la prima şedinţă a noului Parlament.

În tot acest interval de timp competenţele preşedintelui în funcţie sunt prelungite.

Fiecare dintre cele 20 de regiuni desemnează un număr de 3 delegaţi, aleşi de către Consiliul regional, pentru a participa la sesiunea comună a Parlamentului, astfel încât să se asigure participarea minorităţilor la alegeri. Regiunea Valle d`Aosta trimite doar un delegat.

Alegerea Preşedintelui Republicii se face prin vot secret, cu o majoritate de două treimi din voturi, în cazul în care au loc două tururi de scrutin; în cazul trecerii la  al treilea  tur scrutin este suficientă majoritatea absolută.

Condiţii de eligibilitate

Orice cetăţean italian cu vârsta de peste 50 de ani şi care se bucură de toate drepturile civile şi politice are dreptul de a candida la  funcţia de preşedinte.

Funcţia de preşedinte este incompatibilă cu exercitarea oricărei alte funcţii. 

Letonia

Constituţia

Durata mandatului

Potrivit Constituţiei din 1992 adoptată de Adunarea Constituantă, modificată şi  completată ulterior, art. 35 şi 36, Cap III, preşedintele Letoniei este ales pentru un mandat de 4 ani, prin vot secret, de către cel puţin 51 de membri ai Parlamentului (Saeima), din cei 100. 

Eligibilitate

Orice persoană, cetăţean letonian cu capacitate deplină de exerciţiu, care a împlinit vârsta de 40 de ani, poate candida la preşedinţia Letoniei.  Persoanele cu dublă cetăţenie nu pot candida la demnitatea de preşedinte al Letoniei (art. 37 din Constituţie). O persoană nu poate îndeplini funcţia de preşedinte mai mult de 2 mandate.

Alegerile prezidenţiale nu pot avea loc în acelaşi timp cu alegerile pentru ocuparea oricăror alte funcţii.

Ungaria

Durata mandatului
Preşedintele Republicii este ales pe o perioadă de 5 ani de către Parlamentul reunit în şedinţă comună. Preşedintele Republicii poate fi reales pentru această funcţie numai pentru încă un singur mandat.

Reglementarea alegerilor

Alegerea Preşedintelui este precedată de nominalizări. Pentru a valida o candidatură este nevoie de recomandarea scrisă a cel puţin 50 de parlamentari. Lista cu toţi candidaţii validaţi trebuie prezentată Parlamentului înainte de a vota. Oricare membru al Parlamentului poate recomanda doar un singur candidat.

Alegerea Preşedintelui se face prin vot secret.

Candidatul este ales Preşedinte în cazul în care obţine două treimi din voturile membrilor Parlamentului, în cazul în care au loc doua tururi de scrutin,  iar în cazul trecerii la al treilea tur de scrutin este suficientă majoritatea absolută.

Procesul de vot trebuie să fie finalizat în termen de cel mult 3 zile succesive.

Preşedintele trebuie ales cu cel puţin 30 de zile înainte de expirarea mandatului preşedintelui în funcţie iar în cazul în care mandatul preşedintelui ales s-a incheiat înainte de termen, alegerea noului preşedinte se face la expirarea a 30 de zile după expirarea termenului.

Conditii de eligibilitate
Orice cetăţean cu drepturi electorale care a împlinit vârsta de 35 ani până în ziua alegerilor poate candida pentru funcţia de Preşedinte al Republicii.

Funcţia de preşedinte este incompatibilă cu orice altă funcţie iar acesta nu poate exercita nici o altă ocupaţie pentru care să fie remunerate, cu excepţia acelor activităţi de pe urma cărora beneficiază de drepturile de autor.  

� http://www.hofburg.at/show_content2.php?s2id=12


� http://www.hofburg.at/show_content2.php?s2id=11&language=en


�http://www.presidency.gov.cy/presidency/presidency.nsf/all/1003AEDD83EED9C7C225756F0023C6AD/$file/CY_Constitution.pdf?openelement


� http://www.om.fi/uploads/54begu60narbnv_1.pdf


� http://www.tpk.fi/netcomm/news/ShowArticle.asp?intNWSAID=34023&LAN=EN


� http://www.elections-presidentielles.com/elections-france/deroulement-elections.htm


� � HYPERLINK "http://www.ambafrance-uk.org/The-presidential-election.html" ��http://www.ambafrance-uk.org/The-presidential-election.html�


� Pentru a fi admis ca un candidat oficial, candidaţii potenţiali trebuie să primească sprijinul prin semnătură de la cel puţin 500 oficiali aleşi, în principal primari ai � HYPERLINK "http://ro.wikipedia.org/wiki/Comunele_Fran%C5%A3ei" \o "Comunele Franţei" �comunelor franceze�. Numărul oficialilor aleşi care pot semna este de aproximativ 45.000, din care aproximativ 36.000 sunt primari.


� http://www2.essex.ac.uk/elect/database/legislationAll.asp?country=lithuania&legislation=lt96pr


� http://www3.lrs.lt/pls/inter3/dokpaieska.showdoc_l?p_id=331401





� http://www.legislationline.org/documents/action/popup/id/4542


� http://www.parlamento.pt/RevisoesConstitucionais/Documents/Revisao2005/155a00.pdf


� LEI ELEITORAL DO PRESIDENTE DA REPÚBLICA Decreto-Lei n.º 319-A/76, de 3 de Maio - � HYPERLINK "http://www.dgai.mai.gov.pt/cms/files/conteudos/PR2006_lei.pdf" ��http://www.dgai.mai.gov.pt/cms/files/conteudos/PR2006_lei.pdf�; � HYPERLINK "http://aceproject.org/" ��http://aceproject.org/� http://www.cne.pt/dl/legis_lepr_2005.pdf


� � HYPERLINK "http://www.dgai.mai.gov.pt/cms/files/conteudos/PR2006_lei.pdf" ��http://www.dgai.mai.gov.pt/cms/files/conteudos/PR2006_lei.pdf�, Eleição do Presidente da República, Autor: Direcção de Serviços Jurídicos e Eleitorais, pag 10, cap II, art. 4 (2), „Capacitatea electorală pasivă”.


� Supremo Tribunal de Justiça


� Publicarea rezultatelor se face în termen de 10 zile de la desfăşurarea scrutinului. 


� Direcţia a fost înfiinţată prin Decretul Lege nr. 78/2007 - http://www.dgai.mai.gov.pt � HYPERLINK "http://www.dgai.mai.gov.pt/cms/files/conteudos/file/Carta_de_Missao_AE/Carta_Missao_JM.pdf" ��http://www.dgai.mai.gov.pt/cms/files/conteudos/file/Carta_de_Missao_AE/Carta_Missao_JM.pdf�;


� http://www.cne.pt/


� � HYPERLINK "http://www.dgai.mai.gov.pt/cms/files/conteudos/file/Carta_de_Missao_AE/Carta_Missao_JM.pdf" ��http://www.dgai.mai.gov.pt/cms/files/conteudos/file/Carta_de_Missao_AE/Carta_Missao_JM.pdf�;


http://www.dgai.mai.gov.pt/?area=103&mid=003


� http://www.mai.gov.pt/data/menu_esquerdo/forcas_servios/decreto_lei_n_78_direccao_geral.mht


� Lei n.º 13/99 22 Março (excertos) - NOVO REGIME JURÍDICO DO RECENSEAMENTO ELEITORAL - http://www.dgai.mai.gov.pt


� art. 35, Inscrição Provisória 


� � HYPERLINK "http://www2.essex.ac.uk/elect/database/legislationAll.asp?country=slovakia&legislation=sk99pr#chapter1" ��http://www2.essex.ac.uk/elect/database/legislationAll.asp?country=slovakia&legislation=sk99pr#chapter1�


� MEMO98 Methodology of Monitoring Broadcast and Print Media.


� http://aceproject.org/ero-en/regions/europe/SK/Election_Law_slovakia.pdf/view


� Art. 21 şi 23 din Legea privind partidele politice.


� President of the Republic Election Act Passed on 10 April 1996 (RT I 1996, 30, 595), entered into force 18 May 1996 - http://www.vvk.ee/public/dok/PRseadus_eng.pdf


� Rules for the Employment of the Estonian National Television and National Radio in the Election Campaign for the Republic of Estonia Riigikogu (Parliament) and President http://www2.essex.ac.uk/elect/database/database.asp


� � HYPERLINK "http://www.vvk.ee/index.php?id=11155" ��http://www.vvk.ee/index.php?id=11155�


� http://www.president.ee/en/president/powers.php


� Estonian National Electoral Committee - http://www.vvk.ee/index.php?id=11157


� Rules for the Employment of the Estonian National Television and National Radio in the Election Campaign for the Republic of Estonia Riigikogu (Parliament) and President - http://www2.essex.ac.uk/elect/database/legislationAll.asp?country=estonia&legislation=eemed


�  Suplimentar faţă de programele amintite, fiecare partid poate cumpăra timpi de antenă pentru difuzarea reclamelor publicitare care au ca subiect prezentarea candidaţilor. O reclamă publicitară nu poate avea ca durată mai mult de 75 de secunde şi nu poate fi difuzată mai mult de o dată pe zi, între următoarele intervale orare: 19.55 – 20.00 (la preţul de 20EEK pe secundă, reglementat de regulament) şi 20.54 – 20.59 (la 30 EEK pe secundă, reglementat de regulament). Calităţile tehnice ale clipurilor publicitare trebuie să fie conforme cu standardele televiziunii naţionale, iar rezervarea timpilor de antenă şi tarifele sunt stabilite prin agenţia comercială a televiziunii. Televiziunea naţională estoniană nu poate fi producător de reclame publicitare şi jurnaliştii televiziunii nu pot participa la producţia acestora.


� Basic Law for the Federal Republic of Germany Promulgated by the Parliamentary Council on 23 May 1949 as amended up to June 2008


 http://www.bundestag.de/interakt/infomat/fremdsprachiges_material/downloads/ggEn_download.pdf


 � http://www.bundestag.de/htdocs_e/parliament/elections/federal_convention.html


� http://www.bundeswahlleiter.de/en/bundestagswahlen/downloads/rechtsgrundlagen/bundeswahlgesetz_engl.pdf


� Gesetz über die Wahl des Bundespräsidenten durch die Bundesversammlung (1959)


� http://www.quirinale.it/qrnw/statico/costituzione/pdf/costituzione_inglese_01.pdf


� � HYPERLINK "http://aceproject.org/ero-en/search_materials_results/Latvia" ��http://aceproject.org/ero-en/search_materials_results/Latvia�; http://www.cvk.lv/cvkserv/constitution_2007.pdf ;http://www.president.lv/pk/content/?cat_id=1084


� http://www.friends-partners.org/oldfriends/constitution/const-hungary.html

